宋倅告老得請而歸
作者：韓淲
朝代：宋

paragraphs: 挂冠歸海嶠，樟坡可高亭。
無愧邴曼容，如疏傅漢廷。
廣平心鐵石，大雅非蠅營。
靈山玉溪波，二年驚屏星。
澹然每無競，舉足皆典刑。
宦情隨牒移，蜀莊以沉冥。
從他俗態度，衆醉惟獨醒。
黄鍾鳴瓦釜，螭龍爲蝘蜓。
衰容固兒戲，白眼孰肯青。
吾儕安處順，抵掌即忘形。
幽絕有烟霞，荒野多林坰。
春澤可巾車，秋水可揚舲。
耳畔震風雨，澒洞飛雷霆。
黜陟既不聞，奚暇分渭涇。
咄哉市朝子，車馬弗肯停。
翻覆五鼎亨，葅醢而膻腥。
歛收四方志，保息存黄庭。
鷦鷯棲枝足，鵬運空南溟。
我家澗谷底，公常念伶俜。
祖帳爲長歌，乾坤本清寧。